**Zápisnica**

**z rokovania IX. Zjazdu OZ pracovníkov SAV a zasadnutia Rady OZ pracovníkov SAV**

**dňa 03. mája 2018**

Prítomní: zo 45 základných organizácii OZ pracovníkov SAV boli prítomní delegáti z 34. organizácií, čo je účasť 75,5 %. Rokovanie IX. Zjazdu a Rady bolo uznášania schopné.

**Program:**

1. Zahájenie rokovania, voľba mandátovej, volebnej a návrhovej komisie, privítanie hostí
2. Informácia predsedu SAV P.Šajgalíka o aktuálnej situácii v SAV, o výsledkoch činnosti SAV za rok 2017, o hlavných zámeroch a úlohách pri prechode organizácií SAV na verejné výskumné inštitúcie, ako aj o rozpočte SAV na rok 2018
3. Vystúpenie viceprezidentky KOZ SR M. Uhlerovej k činnosti odborov za rok 2017 a k aktuálnym úlohám odborov v roku 2018
4. Informácia predsedníčky OZ pracovníkov SAV D. Illéšovej o štvorročnej  činnosti OZ pracovníkov SAV od VIII. zjazdu v roku 2014
5. Diskusia k vystúpeniam predsedu SAV a viceprezidentky KOZ SR
6. Správa o stave čerpania rozpočtu OZ pracovníkov SAV za rok 2017 a návrh rozpočtu na rok 2018.
7. Správa revíznej komisie o hospodárení OZ pracovníkov SAV za obdobie 2014 - 2018
8. Voľba členov výboru OZ prac. SAV a členov revíznej komisie na obdobie 2018 - 2022
9. Rôzne a diskusia
10. Schválenie uznesenia
11. Vystúpenie ministerky školstva M. Lubyovej
12. Záver, poďakovanie odchádzajúcim členom výboru

**ad. 1.**

Rokovanie zjazdu z poverenia výboru OZ pracovníkov SAV otvoril a viedol p. Magdolen. Privítal hostí - predsedu SAV P: Šajgalíka, podpredsedov SAV J.Koppela, K. Marholda, vedúceho úradu Ing. J. Malíka. Ďalej privítal viceprezidentku KOZ SR M. Uhlerovú a delegátov a účastníkov Zjazdu a Rady OZ pracovníkov SAV. Program rokovania bol hlasovaním schválený.

Na základe návrhov návrhu výboru OZ pracovníkov SAV boli jednomyseľne schválené nasledovné pracovné komisie v zložení:

a/ mandátová: M. Kačírková, V. Páleník, H. Klváčová

b/ volebná: Z. Mitróová, V. Sasinková, A. Šišková

c/ návrhová: B. Búzik, J. Dubnička, M. Štamborská

**ad. 2.**

Predseda SAV P. Šajgalík vo svojom vystúpení zhodnotil výsledky práce SAV a podmienky pre prácu akadémie:

- k 30. 3. 2018 SAV odovzdala zoznam inštitúcií, ktoré budú zapísané do Registra. Počet vedeckých inštitúcií klesol z 57 na 45. Zmenou oproti minulosti je aj zredukovaný počet servisných a špecializovaných pracovísk - k 30. marcu 2018 z 10-tich zostalo jedno pracovisko;

- k dnešnému dňu všetky nehnuteľnosti, ktoré sú v správe SAV, prejdú na inštitúcie a Centrum spoločnej správy inštitúcií;

- SAV a MF SR pripravujú Zmluvu so štátom, ktorá bude garantovať rozpočet SAV na 4 roky a bude presahovať volebné obdobie vlády. Zmluva je v štádiu rozpracovanosti, začína sa na sume 69 mil. eur, bude v nej zahrnutá inflácia aj valorizácia, prebiehajú rokovania. Doterajšia Stabilizačná zmluva exspiruje tento rok;

- problémom v SAV sú nízke mzdy. Pri zaradení do platových tabuliek nebol zohľadnený fakt, že výskumní pracovníci v SAV sú školiteľmi 3. stupňa. Rast miezd na vysokých školách je výraznejší ako rast miezd v SAV, čoho dôsledkom je odlev mladých výskumných pracovníkov SAV do zahraničia.

**ad. 3.**

Viceprezidentka KOZ SR M. Uhlerová vo svojom vystúpení oboznámila delegátov Zjazdu a Rady o hlavných témach, ktorými sa zaoberá KOZ SR:

- najaktuálnejším problémom, ktorý v súčasnosti KOZ rieši, je odmeňovanie zamestnancov pracujúcich vo verejnom záujme. Do 30. 3. 2018 na základe uzatvorenej Vyššej kolektívnej zmluvy na rok 2018 mala vláda predložiť návrh odmeňovania zamestnancov vo verejnej správe. Na Sneme KOZ prijala uznesenie, že keď vláda do 30. 3. 2018 nepredloží návrh tabuliek, KOZ to bude považovať za porušenie KZVS;

- po mediálnej kritike 9. apríla 2018 vláda predložila veľmi stručný, nič nehovoriaci návrh, ktorý ďalej konzultujú expertné skupiny. 12. apríla sa uskutočnilo stretnutie s expertnou skupinou vytvorenou zo zástupcov ÚV SR, MF SR, KOZ SR a ZMOS  k systému odmeňovania pracovníkov vo verejnom záujme, kde bola posudzovaná rozpracovaná tabuľka, ktorá zlučuje súčasných 14 platových tried do 6-tich platových tried, ruší platové stupne podľa získanej praxe a zavádza zmluvný plat (tarifný plat + príplatky), čím mení doterajší systém odmeňovania vo verejnej správe. KOZ SR tento návrh jednohlasne odmietla. Pri Úrade vlády SR pracovala v minulosti expertná skupina, ktorá vypracovala viaceré návrhy, ale výsledok ich práce nebol rešpektovaný. Dňa 23. 4. 2018 bolo posledné rokovanie, zatiaľ neprišiel žiaden iný návrh. Bolo dohodnuté, že do 30. 6. 2018 má byť vypracovaný návrh pre štátnu aj verejnú správu, ktorý zavedie nový systém odmeňovania;

- v prípade nedodržania záväzku vlády**, KOZ SR navrhuje zorganizovanie nátlakových aktivít smerujúcich k riešeniu situácie,** teraz je na to ideálna chvíľa a prajné obdobie na kolektívne vyjednávanie;

- KOZ SR bolo prisľúbené, že v rokoch 2019 – 2020 sa môže očakávať razantné zvýšenie miezd vo verejnej aj štátnej správe (predpokladá sa  10 % nárast každý rok);

- čo sa týka rozdielu v odmeňovaní medzi zamestnancami SAV a VŠ, v tejto otázke by bolo potrebné postupovať spoločne s ostatnými odborovými zväzmi v školstve a vede (Odborový zväz pracovníkov školstva a vedy na Slovensku,  Odborový zväz Veda a Výskum);

- viceprezidentka poukázala na pôsobenie viacerých odborových zväzov v školstve a vede - je dôležité dosiahnuť spoluprácu a jednotnosť, potrebná je komunikácia medzi odborovými zväzmi.

**ad. 4**

Správu o činnosti Odborového zväzu pracovníkov SAV za 4 - ročné obdobie 2014 – 2018 prezentovala predsedníčka Daniela Illéšová. Prezentácia správy je prílohou zápisnice.

**ad. 5**

V rámci diskusie k predneseným príspevkom vystúpili V. Páleník, A. Rusnák, P. Magdolen.

- V. Páleník(EÚ SAV) informoval, že v rámci Vízie a stratégie rozvoja slovenskej sa koordinoval subtím, ktorý v rámci Vízie a stratégie rozvoja slovenskej spoločnosti simuloval 10 % rast miezd vo verejnej sfére, čoho výsledkom bol pozitívny vplyv na rôzne oblasti verejnej sféry. Položil otázky predsedovi SAV P. Šajgalíkovi.: a/či sa v Zmluve so štátom uvažuje s 13. a 14. platom (ušetrili by sa legálne dane a odvody)? b/aký názor má na to, že v zákone o VŠ sa uvažuje o tom, že pracoviská SAV by nemuseli byť akreditované? c/ ako to je s gastrolístkami v SAV, pričom na stravné je zákonný nárok?

Odpovede: Rozpočet je stanovený tak, že budúci rok začneme s platovými tabuľkami so 6-timi platovými triedami s tým, že je tam určité navýšenie. Nezahŕňa sa 13. a 14. plat. K tomu by sa mohol vyjadriť p. Malík z Úradu SAV. K otázke akreditácie pracovísk SAV sa vyjadril, že ak tieto nebudú mať doklad o akreditácii, môže sa stať, že SAV bude úplne odkázaná na vysoké školy. Čo sa týka gastrolístkov, štruktúra financií je zložená tak, že 80 % financií z rozpočtu SAV ide na mzdy,20 % na VEGU, doktorandské štúdium a ostatné záležitosti (cca 4,5 mil. EUR). V SAV je dvojstupňové riadenie, čiže za určité veci zodpovedajú manažéri ústavov, ktorí zodpovedajú aj za stravovanie pracovníkov.

- V. Páleník (EÚ SAV) - otázkapre viceprezidentku M. Uhlerovú: či sa nepripravuje zmena súčasnej legislatívy, ktorá umožňuje zakladanie nových odborových zväzov bez toho, aby sa skúmalo, koľko členov odborový zväz má.

Odpoveď: Jedna z chýb odborov v 90-tych rokov bola, že bolo legislatívne umožnené zakladanie nových odborových zväzov bez toho, aby sa zisťoval počet ich členov. Sú to chyby minulosti, ktoré pretrvávajú doteraz a úlohou je odbory zjednocovať.

- V. Páleník (EÚ SAV) sa predsedníčke Daniele Illéšovej poďakoval za doterajšiu spoluprácu.

- P. Magdolen - otázka viceprezidentke M. Uhlerovej: k čomu smeruje vyjednávanie tabuliek: k 10 % navýšenie miezd, alebo k zmene tabuliek?

Odpoveď: KOZ chce zachovať pozíciu seriózneho partnera, takže do 30. 6. 2018 bude čakať na vládne materiály a v prípade nesúhlasu s nimi zorganizuje nátlakové aktivity.

- A. Rusnák sa spýtal predsedu SAV P. Šajgalíka, či sa pri rokovaní s MF SR hovorilo o navýšení financií na ostatné zložky mzdy?

Odpoveď: rokovanie má mnoho podôb a polôh. Je tu pohľad SAV, pohľad politikov a pohľad zahraničia. Použil príklad modelu rozpočtu SAV v ČR, kde sa rozpočet sa skladá z 3 častí: prvú tvorí príspevok štátu, druhú príspevok z grantových schém a tretiu príspevok súkromného sektora. V podmienkach SAV je rozpočet zo štátneho rozpočtucca 60 mil. Odrazovým mostíkom ďalej bola akreditácia. Politici vnímajú pozitívne vnútorné hodnotenie inštitúcií, čoho výsledkom bolo podporenie najúspešnejších výskumných organizácií SAV dodatočnými zdrojmi z MFSR. Druhým krokom je zavádzanie výkonnostného financovania v SAV, pričom najlepší by mali dostať viac (5 % mzdového rozpočtu sa bude rozdeľovať výkonnostným financovaním).Na otázku A. Rusnáka, či by SAV nemohla „tlačiť na decíznu sféru“, aby boli navýšené súťažné prostriedky (APVV) ,predseda SAV odpovedal, že Ministerstvo školstva chce podporovať excelentné tímy a nie je politická vôľa zvyšovať rozpočet na všeobecné výzvy, s uprednostnením tematicky určených výziev (cca 30 mil. € pre všeobecné výzvy a 30 mil.€ na dedikované, tematicky určené výzvy).

**ad. 6**

Vyhodnotenie plnenia rozpočtu OZ pracovníkov SAV za rok 2017 a návrh rozpočtu na rok 2018 predniesol A. Rusnák, podpredseda OZ. Materiály k tomuto bodu dostali účastníci rokovania v písomnej podobe pri prezentácii. Na otázku zástupkyne odborovej organizácie z Výpočtového strediska, prečo nie je v návrhu rozpočtu na rok 2018 naplánovaný aj príspevok na podporu vedy a ako je to s príspevkom na detské rekreácie, odpovedala predsedníčka. D. Illéšová, že tieto požiadavky sa riešia operatívne. Hlasovaním boli predložené materiály schválené.

**ad. 7**

Správu revíznej komisie OZ pracovníkov SAV za roky 2014 – 2018 predniesol predseda Revíznej komisie J. Strihovský. Prednesená správa je prílohou zápisnice.

**ad. 8**

Voľby do výboru a RK OZ pracovníkov SAV sa uskutočnili na základe návrhov zo základných organizácií a výboru OZ pracovníkov SAV. Delegáti Zjazdu schválili, aby sa voľby realizovali verejným hlasovaním a spoločnou voľbou všetkých kandidátov uvedených na kandidátnej listine. Pred aktom volieb sa jednotliví kandidáti predstavili a prezentovali svoju predstavu o práci vo výbore, resp. revíznej komisii. Delegáti Zjazdu a Rady jednomyseľne schválili, že v období rokov 2018 – 2022 bude pracovať šesťčlenný výbor OZ a trojčlenná revízna komisia. Voľby riadila predsedníčka volebnej komisie Z.Mitróová.

Predsedníčka volebnej komisie konštatovala, že vo verejnom hlasovaní bol na obdobie rokov 2014 – 2018 zvolený výbor OZ pracovníkov SAV v nasledovnom zložení: Jana Jankovičová, Mária Kačírková, Peter Magdolen, Andrej Rusnák, Michaela Sojková a Viktor Valentýni a za členov revíznej komisie Viera Komínková, Ján Kusenda a Michal Vojenčiak. V súlade s volebným poriadkom si výbor OZ volí zo svojich radov predsedu, obdobne aj revízna komisia. Novozvolený výbor OZ na svojom prvom zasadnutí v poobedňajších hodinách zvolil za predsedu OZ pracovníkov SAV Andreja Rusnáka a za predsedníčku revíznej komisie Vieru Komínkovú.

**ad. 9**

- A. Rusnák predniesol návrh o možnosti hlasovania odborových organizácií „per rollam“ v prípade mimoriadnych udalostí. V. Páleník predniesol protinávrh, že hlasovanie „per rollam“ nebude platné vtedy, ak bude aspoň jeden člen odborov proti návrhu. V hlasovaní bol schválený pôvodný návrh A. Rusnáka.

Bolo skonštatované, že pokiaľ by išlo o návrh spojenia s Odborovým zväzom Veda a Výskum, je to závažná vec a v tomto prípade je dôležité osobné stretnutie.

- V. Páleník poukázal na to, že z hľadiska hospodárskeho cyklu je vhodná doba požadovať zvyšovanie platov vo verejnej sfére, nakoľko ekonomike sa darí a „zvolebnieva“ sa. Je potrebné dohliadnuť aj na to, aby nevznikla situácia, že tabuľkové platy budú zmenené, ale štát na ne neposkytne finančné zdroje.Taktiež zvýšené platy je potrebné primerane zohľadniť v kapitole SAV. Daňové a odvodové úľavy sú súčasťou hospodárenia, žiaduce je vyčíslenie aj odvodových úľav pri 13. a 14. plate. Úlohou nového výboru bude aj zapracovanie tripartity do vnútorných predpisov v. v. i.

- D. Illéšová informovala delegátov o Zákone 18 z 29. novembra2017 o ochrane osobných údajov a o zmene a doplnení niektorých zákonov, ktorý nadobudne účinnosť 25. mája 2018. Zúčastnila sa na rokovaní Právnej komisie KOZ SR dňa 20. marca 2018, kde sa riešila potreba implementovať Nariadenie EP 2016/679 (GDPR). Právna komisia KOZ SR skonštatovala, že pri vypracovaní jednotných bezpečnostných opatrení na ochranu osobných údajov nie je možné postupovať spoločne za všetky odborové zväzy, ale každý OZ a Kancelária KOZ SR samostatne musia mať spracovaný dokument na ochranu osobných údajov. Preto PK pri KOZ SR odporúča odborovým zväzom aj základným organizáciám postupovať pri implementácii Nariadenia GDPR a zákona o ochrane osobných údajov individuálne.

- V. Sasinková z Chemického ústavu už vypracovala k tejto požiadavke dva formuláre – jeden pre prihlášku a druhý pre zrážanie príspevku odborovej organizácii, ktoré dá k dispozícii aj ostatným základným organizáciám. Dokument ako pomôcka pre základné organizácie bude zverejnený na stránke nášho Odborového zväzu.

- Podpredseda A. Rusnák informoval delegátov, že k 30. 6. 2019 sa ruší adresa OZ pracovníkov SAV na Trnavskom mýte, nakoľko budova KOZ SR bude predaná spoločnosti Immocap. Naznačil, že by mohlo dôjsť k zlúčeniu s konkurenčným OZ Veda a Výskum.

**ad. 10**

Návrhová komisia na základe rokovania IX. Zjazdu a Rady odborového zväzu pracovníkov SAV vyhotovila uznesenie, ktoré bolo schválené 33 delegátmi zjazdu, 1 hlas sa zdržal hlasovania. Uznesenie je prílohou zápisnice.

**ad. 11**

Po obedňajšej prestávke sa rokovania IX. Zjazdu a Rady zúčastnila ministerka školstva Martina Lubyová, pretože dopoludnia mala stretnutie na Výbore NR SR pre vzdelávanie, vedu, mládež a športu.V úvode svojho príhovoru zdôraznila svoj kladný postoj k sociálnym otázkam, nakoľko pracovala 10 rokov v medzinárodnej organizácii práce (MOP) a tiež k akademickému prostrediu, z ktorého odišla na ministerský post.

- Prvou témou diskusie bola otázka platov vo verejnej správe a v oblasti školstva a vedy. Vysvetlila spôsob vyjednávania platov v školstve, keď sa OZ pracovníkov školstva a vedy vyčlenil z tripartity a tu je vyjednávanie iné vo viacerých smeroch. Mal by sa presadiť návrh scentralizovať verejnú správu a určiť jednotné valorizačné percento. Tým, že učitelia sú zaradení vo vyšších tabuľkách a vedci zostali v nižších tabuľkách, je snahou vymaniť vedcov zo zdravotníckych tabuliek a presunúť do tabuliek pedagogických. Avšak, riziko presunu do pedagogických tabuliek spočíva v tom, že pedagógom sa upravia platy od 1. 9. 2018 o 6 % a vo verejnej správe je snaha od 1. 1. 2019 vyrokovať platy o 10 %, čím by vedci preradením do pedagogickej tabuľky finančne stratili. V prípade, že by sa nové platové tabuľky uplatnili, automaticky to neznamená, že sa k tomu navýšia aj finančné prostriedky. Takže aj tu by mohlo vzniknúť riziko prepúšťania pracovníkov, ak by MF SR v kapitole SAV nenavýšilo mzdové prostriedky;

- na otázku, či sa neuvažuje o obnovení štátnych vedných programov ministerka odpovedala, že mala 2. mája stretnutie s Učenou spoločnosťou. V nej prevláda názor, že najprv treba vypracovať Štátnu vednú a technickú politiku a až následne vyhlásiť štátne vedné programy. Podľa názoru niektorých členov Učenej spoločnosti platný dokument RIS3 – Stratégia výskumu a inovácií pre inteligentnú špecializáciu Slovenskej republiky – nezodpovedá Štátnej vednej a technickej politike SR;

- čo sa týka členstiev v medzinárodných organizáciách, Slovensko do mnohých vstúpilo v kontexte so vznikom republiky v 90. rokoch. Členstvá v organizáciách sú drahé (11 miliónov EUR) a v prípadoch neuhrádzania poplatkov vznikli dlhy. Preto je potrebné členstvá v medzinárodných organizáciách zverejniť, preveriť ich aktuálnosť, urobiť revíziu a v súčinnosti s Ministerstvom zahraničných vecí určiť nové finančné limity;

- v súvislosti s transformáciu SAV na v. v. i. vznikla otázka, či sa zachová sociálny rozmer v kongresových centrách Stará Lesná a Smolenice v tom zmysle, či nebudú fungovať ako drahé hotely nedostupné pre pracovníkov SAV (rekreačné pobyty pre pracovníkov a ich rodinných príslušníkov). Ministerka odpovedala, že vznikla transformačná komisia, ktorá skúma zakladacie listiny. Zo SAV je vraj deklarovaná garancia ich fungovania v rámci servisných zariadení a mali by zostať v štátnom vlastníctve (nepripustiť ich prípadné sprivatizovanie ako u školských zariadení, príklad VŠ internátov). Ministerka v tomto kontexte napísala SAV list s dotazom, aká je dlhodobá stratégia užívania a prevádzky kongresových centier.

**ad. 12**

Na záver rokovania sa za aktívnu účasť na zasadnutí, ako aj za prácu jednotlivých základných organizácií poďakovala predsedníčka Daniela Illéšová, ktorá sa rozlúčila s delegátmi Zjazdu a Rady. V súvislosti s ukončením práce vo výbore sa za dlhodobo vykonávanú prácu v Odborovom zväze pracovníkov SAV poďakoval predsedníčke Daniele Illéšovej, hospodárke Viere Džugasovej a predsedovi revíznej komisie Jozefovi Strihovskému predsedajúci Peter Magdolen.

Zapísala: Schválila:

Mária Kačírková Daniela Illéšová, predsedníčka OZ

Príloha 1: Správa o činnosti OZ pracovníkov SAV za roky 2014 - 2018

Príloha 2: Správa o činnosti RK OZ pracovníkov SAV za obdobie od 21.5.2014 do 3. 5. 2018

Príloha 3: Čerpanie rozpočtu VOZ SAV k 31. 12. 2017 a Návrh rozpočtu na rok 2018

Príloha 4: Uznesenie z IX. Zjazdu a zasadnutia Rady OZ pracovníkov SAV 3. 5. 2018